CELEX: 62012TN0280
Language: el
Date: 2012-06-28 00:00:00
Title: Υπόθεση T-280/12: Προσφυγή-αγωγή της 28ης Ιουνίου 2012 — Flying Holding κ.λπ. κατά Επιτροπής

25.8.2012   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 258/24
            
         Προσφυγή-αγωγή της 28ης Ιουνίου 2012 — Flying Holding κ.λπ. κατά Επιτροπής
   (Υπόθεση T-280/12)
   2012/C 258/45
   Γλώσσα διαδικασίας: η γαλλική
   
      Διάδικοι
   
   
      Προσφεύγουσες-ενάγουσες: Flying Holding NV (Antwerpen-Wilrijk, Βέλγιο), Flying Group Lux SA (Λουξεμβούργο, Λουξεμβούργο) και Flying Service NV (Antwerpen-Deurne, Βέλγιο) (εκπρόσωποι: C. Doutrelepont και V. Chapoulaud, δικηγόροι)
   
      Καθής-εναγομένη: Ευρωπαϊκή Επιτροπή
   
      Αιτήματα των προσφευγουσών-εναγουσών
   
   Οι προσφεύγουσες-ενάγουσες (στο εξής: προσφεύγουσες) ζητούν από το Γενικό Δικαστήριο:
   
               —
            
            
               να συνεκδικάσει την παρούσα υπόθεση με την υπόθεση T-91/12·
            
         
               —
            
            
               να κηρύξει παραδεκτή και βάσιμη την παρούσα προσφυγή-αγωγή·
            
         
               —
            
            
               να ακυρώσει την απόφαση της Ευρωπαϊκής Επιτροπής να αναθέσει τη σύμβαση αριθ. PMO2/PR/2011/103 στην εταιρία ABELAG AVIATION NV, όπως η απόφαση αυτή περιλαμβάνεται στην υπό στοιχεία 2012/S 83-135396 ανακοίνωση αναθέσεως συμβάσεως που στις 28 Απριλίου 2012 δημοσιεύθηκε στο Συμπλήρωμα της Επίσημης Εφημερίδας της Ευρωπαϊκής Ένωσης (ΕΕ/S — S83)·
            
         
               —
            
            
               να υποχρεώσει την Ευρωπαϊκή Επιτροπή να καταβάλει στις προσφεύγουσες αποζημίωση ποσού 1 014 400 ευρώ, επανεκτιμωμένη αναλόγως της διαβρώσεως του νομίσματος μέχρι την ημερομηνία δημοσιεύσεως της εκδοθησομένης αποφάσεως του Γενικού Δικαστηρίου περί αποτιμήσεως της ζημίας, πλέον τόκων υπερημερίας από την τελευταία ημερομηνία μέχρι την ολοσχερή εξόφληση·
            
         
               —
            
            
               να καταδικάσει την Ευρωπαϊκή Επιτροπή στο σύνολο των δικαστικών εξόδων, περιλαμβανομένων των δικαστικών εξόδων των προσφευγουσών.
            
         
      Λόγοι ακυρώσεως και κύρια επιχειρήματα
   
   Οι προσφεύγουσες διατυπώνουν δύο λόγους ακυρώσεως.
   
               1)
            
            
               Με τον πρώτο λόγο ακυρώσεως προβάλλουν παράβαση του άρθρου 89 του δημοσιονομικού κανονισμού (1) επειδή δύο συνεχόμενες φορές η επίμαχη σύμβαση ανατέθηκε στην εταιρία ABELAG AVIATION, στο πλαίσιο συμβάσεων-πλαισίων, χωρίς πραγματικό διαγωνισμό, δεδομένου ότι σε αμφότερες τις περιπτώσεις μόνο στην εταιρία ABELAG AVIATION επετράπη να καταθέσει προσφορά.
            
         
               2)
            
            
               Με τον δεύτερο λόγο ακυρώσεως προβάλλουν παράβαση του άρθρου 123, παράγραφος 1, τρίτο εδάφιο, των κανόνων εφαρμογής (2) επειδή η επίμαχη σύμβαση ανατέθηκε στην ABELAG AVIATION χωρίς να γίνει δεκτός επαρκής αριθμός υποψηφίων για να διασφαλιστεί πραγματικός διαγωνισμός με το να συγκριθούν διαφορετικές προσφορές και να γίνει δεκτή η περισσότερο συμφέρουσα.
            
         
      (1)  Κανονισμός (ΕΚ, Ευρατόμ) 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στον γενικό προϋπολογισμό των Ευρωπαϊκών Κοινοτήτων (ΕΕ L 248, σ. 1).
   
      (2)  Κανονισμός (ΕΚ, Ευρατόμ) 2342/2002 της Επιτροπής, της 23ης Δεκεμβρίου 2002, για τη θέσπιση των κανόνων εφαρμογής του κανονισμού (EK, Ευρατόμ) 1605/2002 του Συμβουλίου για τη θέσπιση του δημοσιονομικού κανονισμού που εφαρμόζεται στον γενικό προϋπολογισμό των Ευρωπαϊκών Κοινοτήτων (ΕΕ L 357, σ. 1).